I 1884 innbød Det Norske Studentersamfund til offentlig debatt om kvinnesaksspørsmålet. Samfundets formann var den senere statsminister Francis Hagerup, som datidens kvinnesaksforkjempere anså som en god støttespiller. I forkant av debattmøtet inviterte han flere av medlemmene i «Skuld» til å entre talerstolen, og det førte til at Laura Rømcke ble den første kvinnen som fikk ta ordet i en offentlig debatt i Norge. Gina Krog inntok talerstolen etter henne, og skrev senere om møtet at «Kvindernes optræden blev erklæret for at være en stor begivenhet. I pressen blev den kritisert, rost, dadlet, og vittighetsbladene sekunderte».